**Radijo ir televizijos komisijos vykdoma televizijos programų platinimo internete priežiūra ir kovos su nelegaliu televizijos programų platinimu internete priemonės**

Televizijos programų ir (ar) atskirų programų platinimo internete paslaugaLietuvos Respublikos visuomenės informavimo įstatyme buvo reglamentuota tik 2015 m. spalio 1 d. įsigaliojus šio įstatymo pataisoms. Reikia pažymėti, kad teisinio reglamentavimo aspektu tai ne tik naujausia Radijo ir televizijos komisijos prižiūrima veiklos sritis, tačiau ir pati sudėtingiausia. Tikriausiai sutiksite, kad kai kalbame apie internetą ir veiklos internete reguliavimą ir priežiūrą, akivaizdu, kad šią sritį sureguliuoti ir prižiūrėti praktikoje tampa dideliu iššūkiu.

Visuomenės informavimo įstatyme nustatyta, kad asmenys, prieš pradėdami teikti televizijos programų ar atskirų programų platinimo internete paslaugas Lietuvos Respublikos vartotojams, privalo teisės aktų nustatyta tvarka pranešti apie tai Radijo ir televizijos komisijai. Pradėti teikti televizijos programų ir (ar) atskirų programų platinimo internete paslaugas Lietuvos Respublikos vartotojams galima ne anksčiau kaip kitą dieną nuo atitinkamo pranešimo pateikimo Radijo ir televizijos komisijai dienos.

Šios dienos duomenimis yra 5 ūkio subjektai, pateikę pranešimus Radijo ir televizijos komisijai apie televizijos programų ir atskirų programų platinimo internete paslaugų teikimą Lietuvos Respublikos vartotojams. Pažvelgus į paieškos sistemos *google* rezultatus, tikriausiai, kiekvienas pagalvojate, kad tik 5? O kaip kiti tūkstančių tinklalapių valdytojai, suteikiantys galimybę Lietuvos Respublikos vartotojams naudotis televizijos programų ar atskirų programų žiūrėjimo internete paslaugomis, kodėl jie nėra pateikę pranešimų Radijo ir televizijos komisijai ir veikia galimai neteisėtai. Štai čia ir susiduriame su pagrindiniais veiklos internete reguliavimo ir priežiūros iššūkiais.

Kalbant apie iššūkius, pirmiausia svarbu identifikuoti subjektus, teikiančius tokias paslaugas. Subjektus, teikiančius televizijos programų ar atskirų programų platinimo internete paslaugas, galėtume kategorizuoti pagal daugelį kriterijų – tai galėtų būti ir jų įsisteigimo vieta, siūlomų paslaugų spektras, paslaugų vartotojų auditorija, teikiamų paslaugų atlygintinumas ir kt. Daugiausia klausimų kyla dėl subjektų, teisėtai teikiančių savo paslaugas ir įsisteigusių Europos Sąjungoje. Ar subjektai, kurie pagal įsisteigimo valstybės teisės aktus vykdo veiklą teisėtai, vis tiek turėtų pateikti pranešimą apie televizijos programų ar atskirų programų platinimo internete paslaugų teikimą Lietuvos Respublikos vartotojams Radijo ir televizijos komisijai. Pagal susiklosčiusią Radijo ir televizijos komisijos praktiką, galiojantį nacionalinį teisinį reguliavimą ir ūkio subjektų lygiateisiškumo principą atsakymas į šį klausimą šiandien turėtų būti taip. Džiugu, kad šiandien turime, nors ir negalutinį, tačiau besiformuojantį teismo precedentą šiuo klausimu. Po ilgai trukusių susirašinėjimų su viena Latvijos Respublikoje registruota įmone Radijo ir televizijos komisija įgyvendino Visuomenės informavimo įstatyme jai numatytą teisę ir kreipėsi į Vilniaus apygardos administracinį teismą dėl neteisėtai vykdomos televizijos programų platinimo internete paslaugų teikimo Lietuvos Respublikos vartotojams veiklos nutraukimo. Šių metų balandžio 10 d. teismas priėmė sprendimą, kuriame, be kita ko, konstatavo, kad Visuomenės informavimo įstatyme numatyti asmenys, privalantys pateikti pranešimą apie televizijos programų ar atskirų programų platinimo internete paslaugų teikimą Lietuvos Respublikos vartotojams, turi būti suprantami plačiąja prasme, nes įstatymų leidėjas šia teisės nuostata teikti pranešimus apie vykdomą veiklą įpareigojo visus asmenis be išimties, kurie tik savo paslaugas teikia ar ketina teikti Lietuvos Respublikos vartotojams. Teismas eksplicitiškai išaiškino, kad šioje teisės nuostatoje nėra įtvirtintų išimčių ne Lietuvos Respublikoje registruotiems, tačiau Lietuvos Respublikos vartotojams teikiantiems paslaugas teikėjams. Teismas priėjo prie išvados, kad užtikrinant Visuomenės informavimo įstatyme įtvirtintų pagrindinių visuomenės informavimo principų nepažeidžiamumą, prievolė Radijo ir televizijos komisijai pranešti apie radijo ir televizijos programų platinimą internete, kai paslaugos teikiamos Lietuvos Respublikos piliečiams, numatyta visiems subjektams, neišskiriant jų buveinės registracijos vietos. Esminė aplinkybė, įpareigojanti tokio pranešimo pateikimą, yra būtent fakto, kad paslaugos teikiamos Lietuvos Respublikos vartotojams, nustatymas. Atsakovas šį teismo sprendimą yra apskundęs apeliacine tvarka, taigi tikėkimės, kad kitais metais vyksiančioje Jūsų konferencijoje dar kartą galėsime patvirtinti jau galutinius analogiškus teismo išaiškinimus dėl esminių aplinkybių, sąlygojančių pranešimo apie televizijos programų platinimo internete paslaugų teikimą būtinumą.

Kalbant apie įsisteigimo vietą ir kitoje valstybėje savo veiklą notifikavusius subjektus, paminėtinas ir *Viaplay* platformos pavyzdys, kuomet Didžiojoje Britanijoje savo paslaugų teikimą notifikavusi ir pagal šios valstybės teisę teisėtai veikianti bendrovė Viasat yra pateikusi pranešimą Radijo ir televizijos komisijai apie televizijos programų ir atskirų programų platinimo internete paslaugų teikimą Lietuvos Respublikos vartotojams.

Radijo ir televizijos komisija, siekdama išplėsti turimų priemonių kovai su neteisėtu televizijos programų ir atskirų programų platinimu internete spektrą, 2015 m. pabaigoje inicijavo tuo metu dar galiojusio Lietuvos Respublikos administracinių teisės pažeidimų kodekso ir kartu šiuo metu galiojančio Administracinių nusižengimų kodekso pakeitimus, siekiant nustatyti administracinę atsakomybę subjektams, pradėjusiems teikti televizijos programų ar atskirų programų platinimo internete paslaugas Lietuvos Respublikos vartotojams, tačiau teisės aktų nustatyta tvarka nepateikusiems pranešimo apie tai Radijo ir televizijos komisijai. Džiugu, kad Lietuvos Respublikos Seimas šias Radijo ir televizijos komisijos inicijuotas pataisas gana operatyviai priėmė 2016 m. birželio 30 d. Radijo ir televizijos komisija kol kas nėra surašiusi nei vieno administracinio teisės pažeidimo ar administracinio nusižengimo protokolo šiuo pagrindu. To priežastys bus įvardytos toliau mano pranešime kalbant apie iššūkius, su kuriais susiduriame atlikdami ūkio subjektų priežiūrą.

Kaip jau daugeliui Jums žinoma, siekiant nustatyti realias poveikio priemones už pareigos pateikti pranešimą Radijo ir televizijos komisijai apie televizijos programų ar atskirų programų platinimo internete paslaugų teikimą Lietuvos Respublikos vartotojams nevykdymą, Radijo ir televizijos komisija yra parengusi ir Lietuvos Respublikos Seimo kultūros komitetui pateikusi Visuomenės informavimo įstatymo pakeitimo įstatymo projektą, kuriuo, *inter alia*, siūloma suteikti Radijo ir televizijos komisijai papildomas funkcijas duoti privalomus nurodymus informacijos prieglobos paslaugų teikėjams ir (ar) tinklo paslaugų teikėjams dėl priėjimo prie nepranešusių apie savo teikiamas paslaugas televizijos programų ir (ar) atskirų programų platinimo internete paslaugas Lietuvos Respublikos vartotojams teikiančių subjektų teikiamų paslaugų.

**Radijo ir televizijos komisijos veiksmų nustatant galimai neteisėtai vykdomos televizijos programų ir atskirų programų platinimo internete veiklos atvejus rezultatai**

Radijo ir televizijos komisija nuolat vykdo interneto tinklalapiuose teikiamų televizijos programų ir atskirų programų platinimo internete paslaugų stebėseną, o nustačiusi, kad tokios paslaugos teikiamos Lietuvos Respublikos vartotojams – kreipiasi į paslaugų teikėjus, ragindama pateikti pranešimą apie tokių paslaugų teikimo pradžią Radijo ir televizijos komisijai.

Radijo ir televizijos komisija 2015 m. pabaigoje, tik įsigaliojus pranešimo pradžioje minėtiems Visuomenės informavimo įstatymo pakeitimams, kreipėsi į 17 subjektų dėl pranešimo apie televizijos programų ar atskirų programų platinimo internete paslaugų teikimo Lietuvos Respublikos vartotojams pateikimo.

 2016 m. Radijo ir televizijos komisija kreipėsi į 12 ūkio subjektų dėl galimai neteisėtai vykdomos veiklos, t. y. tokios veiklos vykdymą nepateikus pranešimo Radijo ir televizijos komisijai apie televizijos programų ar atskirų programų platinimo internete paslaugų teikimo Lietuvos Respublikos vartotojams veiklos pradžią.

Reikia pažymėti, kad Radijo ir televizijos komisija nustato daug daugiau atvejų, kuomet galimai neteisėtai teikiamos televizijos programų ar atskirų programų platinimo internete paslaugos Lietuvos Respublikos vartotojams, tačiau negali kreiptis į tokių paslaugų teikėjus dėl to, kad atitinkamuose interneto tinklalapiuose, kuriuose teikiamos tokios paslaugos, nėra jokios kontaktinės informacijos apie paslaugų teikėją. Radijo ir televizijos komisija tokiais atvejais, nustačiusi, kad atitinkamos interneto svetainės yra Lietuvos Respublikos serveriuose, kreipiasi į interneto prieglobos paslaugų teikėjus dėl informacijos apie domeno valdytojus pateikimo. Dažniausiai interneto prieglobos paslaugų teikėjai bendradarbiauja ir prašomą informaciją pateikia, tačiau verta pažymėti, kad ne visi ir ne visuomet operatyviai.

Pažymėtina, kad Lietuvos Respublikos serveriuose esančiose interneto svetainėse teikiamų televizijos programų ar atskirų programų platinimo internete paslaugų teikėjai dažniausiai yra fiziniai asmenys, kai kurie veikiantys pagal verslo liudijimus, o kai kurie apskritai teikiantys tokias paslaugas neatlygintinai ir apskritai neturėdami teisės verstis ūkine komercine veikla.

Apibendrintai galima išskirti tokius asmenų, į kuriuos kreiptasi dėl neteisėto televizijos programų ar atskirų programų platinimo internete paslaugų teikimo nutraukimo ar pranešimo Radijo ir televizijos komisijai apie tokių paslaugų teikimą pateikimo, atsakymus: iš nemažos dalies subjektų Radijo ir televizijos komisija apskritai jokių atsakymų negavo, didžioji dalis subjektų pateikia paaiškinimus, kad teisės aktais reglamentuojamos televizijos programų ar atskirų programų platinimo internete paslaugų teikimo veiklos nevykdo, kai kurie subjektai po Radijo ir televizijos komisijos raštų tiesiog nutraukia tokią veiklą.

Kaip buvau minėjęs anksčiau, Radijo ir televizijos komisija nėra taikiusi administracinės atsakomybės subjektams, neteisėtai teikiantiems televizijos programų ar atskirų programų platinimo internete paslaugas Lietuvos Respublikos vartotojams. Šią atsakomybę taikyti yra sudėtinga dėl to, kad, Radijo ir televizijos komisija arba negali nustatyti asmenų, teikiančių paslaugas, arba jie nebendradarbiauja su Radijo ir televizijos komisija. Komisija, neturėdama patikimų duomenų apie administracinėn atsakomybėn trauktiną asmenį, jos negali taikyti.

Baigdamas savo pranešimą norėčiau padėkoti Lietuvos kabelinės televizijos asociacijai, kuri nuolat bendradarbiauja su Radijo ir televizijos komisija nustatant neteisėto televizijos programų ar atskirų programų platinimo internete atvejus ir teikia savo siūlymus dėl kovos su tokiais neteisėtai paslaugas teikiančiais asmenimis. Tikimės ir tolesnio abipusio bendradarbiavimo ir supratimo, Radijo ir televizijos komisijai atliekant šios kupinos iššūkių veiklos priežiūrą.

Ačiū už dėmesį!

Martynas Lukoševičius